Man sterf ná motor teen stilstaande trok botsŉ 52-jarige man is Donderdagoggend dood nadat sy voertuig glo teen ŉ stilstaande vragmotor in Vereeniging gebots het. Vanessa Jackson, ŉ woordvoerder van ER24, sê die ongeluk het omstreeks 05:00 op die R59-pad gebeur. “Die impak van die botsing was so erg dat die bestuurder van die swaarvoertuig ook verskeie beserings opgedoen het,” het Jackson gesê. Die man het in die rigting van Alberton gery toe hy teen die vragmotor gebots het. Die vragmotor het na bewering in die pad stil gestaan. “Die bestuurder van die voertuig was alleen in die motor. Hy is op slag dood en sy liggaam moes uit die voertuig se wrak gesny word,” het Jackson bygevoeg. Die polisie ondersoek die voorval.